คนไทยในโอไฮโอร่วมนับถอยหลังศึกดีเบตนัดแรก “ทรัมป์-ไบเดน”
การโต้อภิปรายนัดแรก ของผู้ท้าชิงเก้าอี้ประธานาธิบดีสหรัฐฯ ใกล้จะมาถึงในวันที่ 29 กันยายนนี้แล้ว คุณนีธิกาญจน์ กำลังวรรณ ลงพื้นที่เมืองคลีฟแลนด์ รัฐโอไฮโอ เพื่อเกาะติดศึกดีเบตครั้งแรกระหว่างประธานาธิบดีโดนัลด์ ทรัมป์ และอดีตรองประธานาธิบดี โจ ไบเดน รวมทั้งมุมมองคนไทยต่อศึกดีเบตนัดแรก
โดยศึกดีเบตนัดแรกนี้ จะเป็นรูปแบบการโต้อภิปรายแบบตัวต่อตัว ในกรอบเวลา 90 นาที ครอบคลุม 6 ประเด็น ได้แก่ การระบาดของโควิด-19 ปัญหาเศรษฐกิจอเมริกัน ความน่าเชื่อถือในกระบวนการเลือกตั้ง (Voting Integrity) ปูมประวัติทรัมป์-ไบเดน ประเด็นทางเชื้อชาติและการประท้วงที่ลุกลามไปทั่วประเทศ และการแต่งตั้งผู้พิพากษาศาลสูงคนใหม่ ที่จะมาแทนผู้พิพากษา รูธ เบเดอร์ กินส์เบิร์ก ผู้ล่วงลับเมื่อกลางเดือนกันยายน นอกจากเมืองคลีฟแลนด์ จะเป็นเวทีแรกของการโต้อภิปรายของผู้ท้าชิงเก้าอี้ประธานาธิบดีสหรัฐฯ แล้ว รัฐโอไฮโอ เป็นหนึ่งในรัฐสมรภูมิ ที่ทรัมป์และไบเดน ต้องช่วงชิงชัยในศึกเลือกตั้งสหรัฐฯปีนี้ด้วย ตอนนี้ประธานาธิบดีทรัมป์ ลงพื้นที่หาเสียงในรัฐโอไฮโออย่างต่อเนื่อง โดยเมื่อดูผลเลือกตั้งประธานาธิบดีสหรัฐฯ เมื่อปี 2016 ที่ผ่านมา รัฐโอไฮโอเคยช่วยให้ประธานาธิบดีโดนัลด์ ทรัมป์ เอาชนะนางฮิลลารี คลินตัน คู่แข่งในปีนั้นมาได้ ด้วยคะแนนที่ทิ้งห่างไป 8% ขณะที่ไบเดนจะเริ่มหาเสียงที่รัฐนี้วันที่ 30 กันยายน หลังผ่านพ้นดีเบตนัดแรกไปแล้ว ในฐานะที่รัฐโอไฮโอเป็นรัฐสมรภูมิที่กุมชะตาของว่าที่ผู้นำสหรัฐฯ คนไทยในรัฐโอไฮโอจำนวนหนึ่ง ต่างตื่นตัวและเฝ้ารอที่ฟังทัศนะจากว่าที่ผู้นำสหรัฐฯ คนใหม่กันอย่างคึกคัก คุณชาณุมาศ สมตระกูล ผู้ประกอบการร้านอาหารไทย Cilantro Thai&Sushi ในเมือง Akron รัฐโอไฮโอ บอกว่า จะรอฟังการโต้อภิปรายจากประธานาธิบดีโดนัลด์ ทรัมป์ และอดีตรองประธานาธิบดีโจ ไบเดน โดยเฉพาะการรับมือกับโควิด-19 และนโยบายด้านสุขภาพ และมองว่า สิ่งสำคัญของการดีเบต คือการแสดงทัศนะบนพื้นฐานของความจริงมากกว่าการสร้างวาทกรรม ด้านคุณสมศักดิ์ ติ่งพัฒนะ เจ้าของร้านอาหารไทยในคลีฟแลนด์ บอกว่า จะติดตามการดีเบตครั้งนี้ถ้ามีโอกาส และหวังว่าผู้นำที่จะเข้ามาต้องช่วยแก้ปัญหาเศรษฐกิจและความเป็นอยู่ หลังการระบาดของโควิด-19